钦定古今图书集成/理学汇编/学行典/第106卷 > 书经 > 《商书说命下》
## 钦定古今图书集成/理学汇编/学行典/第106卷 > 书经 > 《商书说命下》

惟敩学半念，终始典于学，厥德修罔觉。

〈蔡传〉敩，教也，言教人居学之半。盖“道积厥躬者体之立，敩学于人者用之行”，兼体用，合内外，而后圣学可全也。始之自学，学也，终之教人，亦学也。一念终始，常在于学，无少闲断，则德之所修，有不知其然而然者矣。〈大全〉陈氏雅言曰：能自学而不能教人，则是能成己而不能成物，能明德而不能新民，非学之全也。必始之自学，念念不忘，常在于学，终之教人，亦念念不忘，常在于学，此为学之极功也。